**REPUBLIKA SRPSKA**

**VLADA**

**NACRT**

**ZAKON O PROTIVGRADNOJ ZAŠTITI**

**Banja Luka, novembar 2018. godine**

**Nacrt**

**ZAKON O PROTIVGRADNOJ ZAŠTITI**

Član 1.

Ovim zakonom uređuje se organizacija sistema protivgradne zaštite, nosilac poslova protivgradne zaštite, prava, obaveze i odgovornosti nosioca poslova, način finansiranja i nadzor nad sprovođenjem ovog zakona, kao i druga pitanja od značaja za sistem odbrane od grada.

Član 2.

(1) Cilj ovog zakona je obezbjeđivanje jedinstvenog sistema protivgradne zaštite u Republici Srpskoj (u daljem tekstu: Republika).

(2) Sistem protivgradne zaštite predstavlja skup svih aktivnosti kojim se umanjuje ili sprečava mogućnost nastanka i rasta zrna grada, a sve u cilju smanjivanja šteta od te prirodne elementarne nepogode.

(3) Sve operativne i istraživačke programe modifikacije vremena, koji se izvode na teritoriji Republike, obavezno odobrava Vlada Republike Srpske (u daljem tekstu: Vlada).

(4) Sistem protivgradne zaštite ostaje integralni dio informacionog sistema Republike, koji omogućava rane najave atmosferskih elementarnih nepogoda i aktivan odgovor na klimatske promjene.

Član 3.

(1) Sistem odbrane od grada zasniva se na načelima preventivne zaštite, naučne zasnovanosti odbrane od grada, načelu jedinstva i načelu javnosti.

(2) Načelo preventivne zaštite obezbjeđuje prioritetno sprovođenje preventivnih mjera zaštite, kako bi se rizik po život i zdravlje ljudi i ugroženost materijalnih dobara sveli na najmanju moguću mjeru.

(3) Načelo naučne zasnovanosti odbrane od grada obezbjeđuje da se stanovništvo i imovina štite od grada metodama koje su naučno zasnovane, uz uvažavanje zakonitosti prirodnih procesa i zaštite prirodnih vrijednosti.

(4) Načelo jedinstva obezbjeđuje da se odbrana od grada odvija u skladu sa načelima, osnovnim ciljevima i propisanim mjerama zaštite u okviru jedinstvenog sistema zaštite i spasavanja ljudi, materijalnih dobara i životne sredine od elementarnih nepogoda i drugih nesreća.

(5) Načelo javnosti obezbjeđuje da subjekti sistema odbrane od grada obavještavaju javnost o stanju samog sistema i čine informacije dostupnim, u skladu sa zakonom.

Član 4.

Pojedini izrazi upotrijebljeni u ovom zakonu imaju sljedeće značenje:

1) odbrana od grada je skup mjera i aktivnosti kojima se u gradonosnom oblaku na vještački način formira veći broj zametaka zrna grada od broja koji se stvara u prirodnim uslovima,

2) modifikacija vremena je namjerna promjena prirodnog procesa u atmosferi putem hemijskog, mehaničkog i drugog vida vještačkog djelovanja u cilju odbrane od grada, stimulacije padavina i raščišćavanja magle,

3) zasijavanje gradoopasnih oblaka jeste unos hemijskog reagensa u radarom određene dijelove gradoopasnih oblaka u cilju odbrane od grada,

4) hemijski reagens je vještački aerosol koji se pod kontrolisanim uslovima unosi u atmosferu u cilju modifikacije vremena,

5) sredstva za zasijavanje su nosači hemijskog reagensa – rakete, generatori i avioni specijalne namjene,

6) protivgradna stanica je kompleks koji čini ograđeni dio zemljišne parcele sa odgovarajućim objektima i opremom za ispaljivanje protivgradnih raketa u cilju odbrane od grada, a njihov raspored i broj je određen tako da omogući optimalno zasijavanje gradoopasnih oblaka,

7) meteorološki radar je složeni elektronski uređaj koji emituje elektromagnetnu energiju u prostor sa ciljem dobijanja kvalitetnih informacija za osmatranje oblačnosti i padavina, kao i za sprovođenje metodologije odbrane od grada u cilju radarskog otkrivanja, praćenja i mjerenja karakteristika olujno-gradonosnih oblaka, a koji su locirani tako da obezbjeđuju stalno, dvadesetčetvoročasovno pokrivanje cijele branjene teritorije, kao i veliki dio oblasti izvan branjene teritorije,

8) radarsko otkrivanje i praćenje olujno-gradonosnih oblaka jeste skup radnji koje obuhvataju tipizaciju oblačnih sistema, identifikaciju i kvantifikaciju gradonosnih i drugih padavinskih procesa meteorološkim radarom.

Član 5.

(1) Poslove protivgradne zaštite obavlja Javno preduzeće „Protivgradna preventiva Republike Srpske“ akcionarsko društvo Gradiška (u daljem tekstu: Javno preduzeće).

(2) Imovina Javnog preduzeća je u vlasništvu Republike.

Član 6.

(1) Javno preduzeće se obavezuje da u periodu protivgradne sezone preventivno djeluje na gradonosne oblake, u skladu sa pravilima meteorološke struke, poštujući metodologiju dejstva i važeće propise o bezbjednosti stanovništva, materijalnih dobara i vazdušnog prostora.

(2) Protivgradna sezona traje u periodu od 15. aprila do 15. oktobra.

Član 7.

1. Poslovi protivgradne zaštite u smislu ovog zakona su:
2. prognoziranje,
3. radarsko otkrivanje i praćenje olujnih oblaka,
4. utvrđivanje njihove gradoopasnosti i djelovanje na njih,
5. analiza i verifikacija efekata zaštite,
6. razvoj, opremanje, izgradnja, dogradnja, investiciono-tehničko i redovno održavanje opreme i objekata sistema protivgradne zaštite.

(2) Poslovi protivgradne zaštite iz stava 1. ovog člana su poslovi od primarnog interesa za biljnu proizvodnju zbog zaštite materijalnih dobara izloženih štetama od grada.

(3) Poslovi protivgradne zaštite su poslovi od opšteg interesa za Republiku.

Član 8.

(1) Metodologiju preventivnog djelovanja na gradonosne oblake sprovodi organizovani sistem protivgradne zaštite koji osniva, izgrađuje i oprema javno preduzeće.

(2) Javno preduzeće neposredno rukovodi sistemom protivgradne zaštite.

Član 9.

(1) Sistem protivgradne zaštite sačinjavaju: glavni operativni centar, područni protivgradni centri, meteorološki radarski sistem, informaciono-telekomunikaciona mreža i mreža protivgradnih stanica.

(2) Glavni operativni centar rukovodi, koordinira rad i obezbjeđuje uslove za rad ostalih dijelova sistema, kroz koordinaciju područnih protivgradnih centara i stručnog rada operativnih timova, koji se zasniva na praćenju kratkoročnih prognoza vremena, kontinuiranom praćenju razvoja vremenskih situacija uz korištenje svih drugih raspoloživih informacija, a osposobljen je i za stalnu komunikaciju sa službama za vanredne situacije na republičkom i regionalnom nivou, kao i komunikaciju sa nadležnim kontrolama leta u BiH.

(3) Područni protivgradni centri sprovode operativna dejstva unošenja hemijskog meteorološkog reagensa u gradoopasnu oblačnost na osnovu informacija dobijenih od Glavnog operativnog centra, prikupljaju sve podatke o atmosferskim i drugim pojavama sa područja koje pokrivaju i izrađuju izvještaje za svako pojedinačno dejstvo.

(4) Meteorološki radarski sistem sačinjavaju radarski centri za meteorološke radare koji obezbjeđuju radarsko prekrivanje cijele teritorije Republike, ali i prikupljanje radarskih produkata sa navedene teritorije.

(5) Informaciono-telekomunikaciona mreža obezbjeđuje prenos informacija između svih organizacionih i tehničkih dijelova sistema protivgradne zaštite u Republici, te razmjenu informacija sa sistemima protivgradne zaštite susjednih država.

(6) Mrežu protivgradnih stanica čine manuelne, automatske i generatorske stanice, koje obezbjeđuju lansiranje protivgradnih raketa, rad automatskih prizemnih generatora, prikupljanje informacija o meteorološkim pojavama i drugih informacija bitnih za ocjenu efikasnosti rada i informacija o tehničkoj ispravnosti.

Član 10.

Poslove protivgradne zaštite javno preduzeće vrši prema trogodišnjim i godišnjim programima rada, na koje saglasnost daje Vlada.

Član 11.

Trogodišnji program rada sadrži:

1) mjere za poboljšanje i unapređenje metodologije dejstva i verifikaciju postignutih rezultata,

2) primjenu odgovarajuće metodologije dejstva protivgradne zaštite,

3) obuku i usavršavanje kadra koji neposredno sprovodi zaštitu,

4) poslove izgradnje, investiciono-tehničko i redovno održavanje opreme i objekata u sistemu protivgradne zaštite,

5) modernizaciju i usavršavanje sistema u tehničkom i u metodološkom smislu.

Član 12.

Godišnji program rada sadrži naročito: mjere i poslove utvrđene trogodišnjim programom rada, koji će se u tekućoj godini realizovati, kao i poslove operativnog sprovođenja protivgradne zaštite sa istraživačkim poslovima koji se obavljaju u toku godine.

Član 13.

Javno preduzeće izvještava Vladu u toku godine o:

1) realizaciji programa rada i finansijskog plana koji se dostavlja do sredine februara tekuće godine za prethodnu godinu,

2) funkcionisanju sistema protivgradne zaštite za tekuću godinu, po završetku protivgradne sezone.

Član 14.

Javno preduzeće brine se o razvoju sistema protivgradne zaštite i usavršavanju metodologije dejstva na gradonosne oblake, a sarađuje i sa specijalizovanim institucijama u zemlji i inostranstvu.

Član 15.

Ministar poljoprivrede šumarstva i vodoprivrede (u daljem tekstu: ministar) donosi pravilnik kojim se propisuju tehnički uslovi za opremu, objekti, instalaciji i način njihovog održavanja, tehnologija rada sistema protivgradne zaštite i mjere bezbjednosti za sprovođenje zaštite.

Član 16.

Sistem protivgradne zaštite se finansira iz:

1) naknada koju plaćaju fizička i pravna lica upisana u Registar poljoprivrednih gazdinstava, po registrovanom hektaru obradivog poljoprivrednog zemljišta na području opština gdje su izgrađene protivgradne stanice,

2) naknada koju plaćaju pravna lica čija je djelatnost osiguranje i reosiguranje imovine i lica, procentualno od ukupnog prihoda ostvarenog po završnom računu za prethodnu godinu,

3) budžeta jedinica lokalne samouprave, nakon izgradnje protivgradnih stanica na njihovom području i uvezivanja stanica u jedinstveni sistem protivgradne zaštite Republike,

4) budžeta Republike u okviru sredstava za podsticaj razvoja poljoprivrede i sela, u skladu sa Zakonom o poljoprivredi.

Član 17.

Vlada donosi odluku kojom se propisuje visina naknada za finansiranje sistema protivgradne zaštite.

Član 18.

Prihodi iz člana 16. ovog zakona koristiće se namjenski za redovan rad sistema protivgradne zaštite i modernizaciju sistema odbrane od grada.

Član 19.

Javno preduzeće godišnje ažurira listu fizičkih i pravnih lica obveznika naknade iz člana 16. ovog zakona sa odgovarajućim iznosima naknade i dostavlja je Poreskoj upravi Republike Srpske (u daljem tekstu: Poreska uprava).

Član 20.

Za naplatu, kontrolu naplate i prinudnu naplatu naknade iz člana 16. ovog zakona nadležna je Poreska uprava.

Član 21.

Nadzor nad sprovođenjem ovog zakona koji se odnosi na funkcionalnost sistema protivgradne zaštite vrši Ministarstvo poljoprivrede, šumarstva i vodoprivrede Republike Srpske (U daljem tekstu: Ministarstvo).

Član 22.

(1) Novčanom kaznom od 1.000 KM do 3.000 KM kazniće se za prekršaj pravno lice ako ne ispuni svoju obavezu iz člana 16. t. 1) i 2) ovog zakona.

(2) Za prekršaj iz stava 1. ovog člana kazniće se novčanom kaznom od 500 KM do 1.500 KM i odgovorno lice u pravnom licu.

(3) Za prekršaj iz člana 16. tačka 1) ovog zakona kazniće se novčanom kaznom od 500 KM do 1.500 KM i fizičko lice.

Član 23.

(1) Novčanom kaznom od 2.000 KM do 6.000 KM kazniće se za prekršaj Javno preduzeće ako ne obezbijedi funkcionisanje organizovanog sistema protivgradne zaštite ili pojedinih dijelova tog sistema.

(2) Za prekršaj iz stava 1. ovog člana kazniće se novčanom kaznom od 500 KM do 1.500 KM i odgovorno lice u Javnom preduzeću.

Član 24.

Javno preduzeće nije odgovorno za štetu nastalu kao posljedica grada, ukoliko je djelovalo preventivno u skladu sa raspoloživim ljudskim i materijalnim resursima.

Član 25.

(1) Vlada će u roku od dva mjeseca od dana stupanja na snagu ovog zakona donijeti Odluku o finansiranju sistema protivgradne zaštite u Republici Srpskoj (član 17).

(2) Ministar će u roku od tri mjeseca od dana stupanja na snagu ovog zakona donijeti Pravilnik o tehničkim uslovima za rad sistema protivgradne zaštite (član 15).

Član 26.

Stupanjem na snagu ovog zakona prestaje da važi Zakon o protivgradnoj zaštiti („Službenom glasniku Republike Srpske“, br. 39/03 i 110/08).

Član 27.

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

Broj: PREDSJEDNIK

Datum: NARODNE SKUPŠTINE

 Nedeljko Čubrilović

**OBRAZLOŽENJE**

**NACRTA ZAKONA O PROTIVGRADNOJ ZAŠTITI**

**I USTAVNI OSNOV**

Ustavni osnov za donošenje Zakona o protivgradnoj zaštiti sadržan je u Amandmanu XXXII stav 1. tačka 8. na član 68. Ustava Republike Srpske, prema kojem Republika uređuje i obezbjeđuje osnovne ciljeve i pravce privrednog, naučnog, tehnološkog, demografskog i socijalnog razvoja, razvoja poljoprivrede i sela, korištenje prostora, politiku i mjere za usmjeravanje razvoja.

II USKLAĐENOST SA USTAVOM, PRAVNIM SISTEMOM I

PRAVILIMA NORMATIVNOPRAVNE TEHNIKE

Prema Mišljenju Republičkog sekretarijata za zakonodavstvo, broj: 22.03-020-2648/18 od 14. novembra 2018. godine, ustavni osnovza donošenje ovog zakona sadržan je u AmandmanuXXXII na član 68. tačka 8. Ustava Republike Srpske, prema kojem Republika, između ostalog, uređuje i obezbjeđuje osnovne ciljeve i pravce privrednog i tehnološkog razvoja, razvoja poljoprivrede i sela, politiku i mjere za usmjeravanje razvoja. Takođe, prema članu 70. Ustava, Narodna skupština donosi zakone, druge propise i opšte akte.

Razlozi za donošenje ovog zakona sadržani su u potrebi unapređenja sistema protivgradne zaštite, kao i potrebi inoviranja njegovih pojedinih odredbi radi lakše primjene u praksi, sa ciljem obezbjeđivanja jedinstvenog sistema protivgradne zaštite u Republici Srpskoj.

S obzirom na to da je osnovni tekst Zakona o protivgradnoj zaštiti („Službeni glasnik Republike Srpske“ br. 39/03 i 110/08) donesen 2003. godine, a da su 2008. godine izvršene njegove obimnije izmjene i dopune, obrađivač je, primjenjujući član 59. Pravila za izradu zakona i drugih propisa Republike Srpske („Službeni glasnik Republike Srpske“, broj 24/14), pristupio izradi novog zakona sa istim nazivom.

Ovim zakonom uređuje se organizacija sistema i nosilac poslova protivgradne zaštite; prava, obaveze i odgovornosti nosioca ovih poslova; način finansiranja, kao i druga pitanja od značaja za sistem odbrane od grada.

Sistem protivgradne zaštite predstavlja skup svih aktivnosti, kojim se umanjuje ili sprečava mogućnost nastanka grada, a sve u cilju smanjenja šteta od ove prirodne elementarne nepogode, te je s tim u vezi definisan i period trajanja protivgradne sezone.

S obzirom na to da se finansiranje sistema protivgradne zaštite, na način kako je uređeno dosadašnjim Zakonom, pokazalo kao neprimjenjivo u praksi, ovim nacrtom preciznije su propisani obveznici naknade, naplata i kontrola naplate naknade za finansiranje sistema protivgradne zaštite. Prihodi koji se ostvare naplatom naknade koriste se za redovan rad sistema protivgradne zaštite i modernizaciju sistema odbrane od grada. Javno preduzeće "Protivgradna preventiva Republike Srpske" godišnje ažurira listu fizičkih i pravnih lica obveznika naknade sa odgovarajućim iznosima naknade i dostavlja je Poreskoj upravi, koja je nadležna za naplatu, kontrolu naplate i prinudnu naplatu naknade.

Imajući u vidu naprijed navedeno rješenje Sekretarijat je uputio obrađivača da pribavi mišljenje Poreske uprave.

Ovaj sekretarijat uputio je određene sugestije, koje su se odnosile na poboljšanje teksta Zakona, te na usklađivanje sa Pravilima za izradu zakona i drugih propisa Republike Srpske („Službeni glasnik Republike Srpske“, broj 24/14), koje je obrađivač prihvatio i ugradio u tekst Zakona.

Budući da je Republički sekretarijat za zakonodavstvo utvrdio da je ovaj nacrt usklađen sa Ustavom, pravnim sistemom Republike i Pravilima za izradu zakona i drugih propisa Republike Srpske, mišljenja smo da se Nacrt zakona o protivgradnoj zaštiti može uputiti dalje na razmatranje.

**III USKLAĐENOST SA PRAVNIM PORETKOM EVROPSKE UNIJE**

Prema Mišljenju Ministarstva za ekonomske odnose i regionalnu saradnju broj: 17.03-020-3191/18 od 15. novembra 2018. godine, a nakon uvida u propise Evropske unije i analize Nacrta zakona o protivgradnoj zaštiti, nije ustanovljeno da EU acquis sadrži izvore koji su relevantni za predmet uređivanja dostavljenog nacrta, zbog čega u Izjavi o usklađenosti stoji ocjena „neprimjenjivo“.

**IV RAZLOZI ZA DONOŠENJE ZAKONA**

Sadašnji Zakon o protivgradnoj zaštiti je donesen 2003. godine („Službeni glasnik Republike Srpske“, broj 39/03), a 2008. godine je skoro 50% odredaba izmijenjeno Zakonom o izmjenama i dopunama Zakona o protivgradnoj zaštiti („Službeni glasnik Republike Srpske“ broj 110/08). U skladu sa članom 59. Pravila za izradu zakona i drugih propisa Republike Srpske, ako se ukupno (uzimajući u obzir sve izvršene izmjene i dopune) više od polovine članova osnovnog teksta propisa mijenja, pristupa se donošenju novog propisa, time su stvoreni uslovi da se pristupi izradi i donošenju novog Zakona o protivgradnoj zaštiti Republike Srpske.

Pored prethodno navedenog formalnog razloga, postoji i niz drugih razloga koji opravdavaju donošenje novog Zakona, a koji se odnose na otklanjanje nedostataka postojećeg Zakona, unapređenje sistema protivgradne zaštite, usklađivanje propisa sa zemljama okruženja, definisanje i pojašnjenje osnovnih pojmova protivgradne zaštite, posebno nakon realizacije Projekta „Uspostavljanje tehničko-meteorološkog servisa i modernizacija sistema protivgradne zaštite Republike Srpske (u daljem tekstu: Projekat), potrebu za većom kontrolom naplate naknade za finansiranje sistema protivgradne zaštite, u cilju rasterećenja budžeta Republike Srpske, ali i da bi se odredbe Zakona podigli na viši nivo funkcionisanja, imajući u vidu da su u pitanju poslovi od opšteg interesa za Republiku Srpsku i njene građane.

Sadašnjim Zakonom ne samo da nije utvrđen period trajanja protivgradne sezone, nego nije pravilno definisan ni sistem protivgradne zaštite, jer sistem protivgradne zaštite predstavlja skup svih aktivnosti kojim se umanjuje ili sprečava mogućnost nastanka i rasta zrna grada, a sve u cilju smanjivanja šteta od te prirodne elementarne nepogode, uzrokovane višom silom. Zbog nepostojanja ovakve formulacije rad preduzeća opterećuje veliki broj tužbi za naknadu šteta od grada, iako se u operativnom radu preduzimaju sve aktivnosti u skladu sa raspoloživim ljudskim i materijalnim mogućnostima, do šteta od grada, ipak može doći iz više razloga: zbog zabrana dejstva radi bezbjednosti vazdušnog saobraćaja, zbog dolaska formiranih gradonosnih oblaka sa teritorija Hrvatske, Srbije ili nebranjenog dijela Republike Srpske ili Federacije BiH, kao i zbog specifične meteorološke situacije kada se prati više desetina grmljavinskih oblaka ili nadolaska superćelijskih oblaka. Važno je napomenuti da odbrana od grada ne podrazumijeva stopostotnu zaštitu branjene teritorije jer 60% do 70% zaštite se postiže u najrazvijenijim zemljama svijeta, ali i sa tim procentima se ostvaruje zaštita usjeva i materijalnih dobara u višemilionskim iznosima, što opravdava smisao postojanja preventivnog djelovanja u cilju što bolje zaštite od grada. U zemljama regiona štete od grada se tretiraju kao i sve druge štete nastale usljed dejstva više sile (poplave, mraz, suša i dr.) i sudski postupci za njihovu naknadu se uopšte ne pokreću ili se tužbeni zahtjevi odbijaju kao neosnovani, na šta ukazuje i podatak da do sada nije donesena ni jedna presuda kojom je neko obavezan za naknadu štete od grada, ili bilo koje druge elementarne nepogode izazvane višom silom. Donošenjem novog Zakona bi trebalo na neki način uticati na poljoprivrednike da se više odlučuju na osiguranje svojih usjeva nego da pokreću sudske postupke za utvrđivanje odgovornosti za štete nastale usljed dejstva više sile, tako da bi i naši propisi trebalo da se usklade sa propisima u zemljama regiona (Srbija, Hrvatska, Slovenija) gdje ne postoji mogućnost da neko ko obavlja poslove protivgradne zaštite vrši naknadu šteta uzrokovanih gradom jer ima zadatak preventivnog djelovanja u cilju smanjivanja šteta od te elementarne nepogode, a ne pružanje apsolutne zaštite jer je to tehnički i tehnološki neizvodivo i kao takvo nije realizovano ni u ekonomski najrazvijenijim zemljama.

Realizacija projekta „Uspostavljanje tehničkog meteorološkog servisa i modernizacija sistema protivgradne zaštite Republike Srpske“ omogućava širenje branjene teritorije na cijelu Republiku Srpsku, ali i dovodi do reorganizacije i modernizacije sistema protivgradne zaštite. U tom smislu potrebno je u novi zakon unijeti pojmove novog načina organizacije preduzeća i predvidjeti i nove modernije načine odbrane od grada počevši od automatizacije sistema, uvođenja generatora, ali i upotrebu posebnih aviona za zasijavanje gradonosnih oblaka.

Proširenjem branjene teritorije obezbjeđuje se veći stepen zaštite od grada što iziskuje veće troškove održavanja i funkcionisanja dva nova moderna meteorološka radara i radarskih centara, regionalnih protivgradnih centara, velikog broja protivgradnih stanica, antenskih stubova koji obezbjeđuju komunikaciju kompletnog sistema odbrane od grada i njegovo povezivanje sa drugim subjektima u Republici Srpskoj, Federaciji BiH, ali i susjednim zemljama za razmjenu meteorološki i drugih podataka, potreba nabavke i održavanja teretnih i terenskih vozila za prevoz protivgradnih raketa, goriva, većeg broja protivgradnih raketa i reagensa – srebro jodida, zapošljavanje većeg broja radnika i niz drugih troškova. Izvori finansiranja protivgradne zaštite su isti kao i zakonu koji je na snazi, ali način kontrole i naplate ove naknade treba biti drugačije organizovan jer iznosi na koji su obavezana fizička i pravna lica su niski ali je mehanizam prijavljivanja komplikovan. Potrebno je ovim zakonom stvoriti obavezu donošenja podzakonskih akata koji će omogućiti efikasniju kontrolu i naplatu ove naknade, a sve kako bi se obezbijedila sredstva za normalno funkcionisanje sistema protivgradne zaštite Republike Srpske.

Posljedice klimatskih promjena se sve više osjećaju i na području Republike Srpske, na šta ukazuju podaci o sve većem broju dana praćenja i dejstva protivgradnim raketa, kojih je ove godine već u prvom dijelu protivgradne sezone ispaljeno dva puta više od desetogodišnjeg prosječne potrošnje.

**V OBRAZLOŽENJE PREDLOŽENIH RJEŠENJA**

Odredbama čl. 1–4. definisane su oblasti koje se uređuju ovim zakonom, nosilac poslova protivgradne zaštite, sistem protivgradne zaštite u Republici Srpskoj, načela preventivne zaštite odbrane od grada, kao i pojmovi koji se koriste u ovom zakonu.

Odredbama čl. 5–14. definisano je da poslove protivgradne zaštite obavlja Javno preduzeće „Protivgradna preventiva Republike Srpske“ a. d. Gradiška, trajanje protivgradne sezone, poslovi protivgradne zaštite, sistem odbrane od grada, programi rada i obaveze nosioca u smislu izvještavanja Vlade Republike Srpske o realizaciji programa rada i finansijskog plana, te funkcionisanju sistema protivgradne zaštite.

Odredbama čl. 15–22. propisuje se podzakonski akt koji donosi ministar poljoprivrede, šumarstva i vodoprivrede, izvori finansiranja sistema protivgradne zaštite, uslovi za određivanje visine naknade za finansiranje sistema, naplata, kontrola naplate i prinudna naplata naknade za finansiranje sistema protivgradne zaštite, te nadzor nad sprovođenjem ovog zakona.

Odredbama čl. 23. i 24. propisane su kaznene odredbe.

Odredbama čl. 25, 26. i 27. propisan je rok za donošenje podzakonskih akata koji će omogućiti sprovođenje ovog zakona, odredbe o prestanku važenja zakona i odredbe o stupanju Zakona na snagu.

**VI UČEŠĆE JAVNOSTI I KONSULTACIJE U IZRADI ZAKONA**

U skladu sa članom 37. stav 1. tačka đ) Poslovnika Vlade Republike Srpske („Službeni glasnik Republike Srpske“, broj 10/09) i t. 4. i 15. Smjernica za postupanje republičkih organa uprave o učešću javnosti i konsultacijama u izradi zakona („Službeni glasnik Republike Srpske“, broj 123/08), obrađivač Zakona o protivgradnoj zaštiti utvrdio je da je ovaj zakon od interesa za javnost. Zakon će biti objavljen na internet stranici Ministarstva, sa rokom od osam dana radi dostavljanja primjedaba i sugestija.

U izradi ovog zakona učestvovali su stručnjaci iz ove oblasti, uvaženi profesori Instituta za meteorologiju Fizičkog fakulteta u Beogradu, te pravna služba JP „Protivgradna preventiva RS“ a. d. Gradiška.

VII PROCJENA UTICAJA ZAKONA, DRUGIH PROPISA I OPŠTIH AKATA

NA UVOĐENJU NOVIH, IZMJENU ILI UKIDANJE POSTOJEĆIH FORMALNOSTI KOJE OPTEREĆUJU PRIVREDNO POSLOVANJE

Uvidom u sprovedeni proces metodologije kratke procjene uticaja propisa na Nacrt Zakona o protivgradnoj zaštiti, Ministarstvo za ekonomske odnose i regionalnu saradnju, dopisom broj: 17.04-020-3190/18 od 20. novembra 2018. godine konstatuje sljedeće:

- Nacrt zakona nije planiran programom rada Vlade i Narodne skupštine Republike Srpske za 2018. godinu.

- Obrađivač je pravilno analizirao postojeće stanje i definisao problem, te isti je sastavni dio „Razloga za donošenje ili izmjenu i/ili dopunu zakona“.

- Obrađivač je pravilno definisao ciljeve koji se žele postići donošenjem zakona.

U pogledu procesa konsultacija, obrađivač navodi da je radni tekst Zakona objavljen na internet stranici Ministarstva, te su obavljene i konsultacije sa: Ministarstvom finansija Republike Srpske, Poreskom upravom Republike Srpske, Savezom gradova i opština Republike Srpske, Hidrometeorološkim zavodom i Udruženjem poljoprivrednih proizvođača. Imajući u vidu da se Nacrtom zakona regulišu poslovi od opšteg interesa za Republiku Srpsku i njene građane, a u cilju što kvalitetnije izrade Zakona, u izradi su učestvovali i stručnjaci iz ove oblasti, uvaženi profesori Instituta za meteorologiju Fizičkog fakulteta u Beogradu, te pravna služba JP „Protivgradna preventiva RS“, a.d. Gradiška.

Kod utvrđivanja opcija za rješenje problema, obrađivač navodi da se ciljevi koji se žele postići Nacrtom ovog zakona mogu ostvariti samo regulatornom promjenom.

U vezi sa uticajem na poslovno okruženje, obrađivač navodi da nacrt Zakona neće negativno uticati na poslovno okruženje. Sistem finansiranja protivgradne zaštite od strane fizičkih, odnosno pravnih lica ostaje nepromijenjen u odnosu na postojeću regulativu. Preciznim definisanjem sistema protivgradne zaštite, kao i periodom trajanja iste, nastoji se uticati na poljoprivrednike da se više odlučuju na osiguranje svojih usjeva nego pokretanje sudskih postupaka za utvrđivanje odgovornosti za štetu nastalu usljed dejstva više sile.

Što se tiče uticaja na javni budžet, obrađivač je naveo da finansiranja protivgradne zaštite iz budžeta ostaje nepromijenjeno, na način da će biti finansirano kao i do sad iz budžeta jedinica lokalne samouprave i budžeta Republike. S druge strane, propisane novčane kazne koje bi bile naplaćene za prekršaj od fizičkog lica, pravnog lica, kao i Javnog preduzeća koje obavlja poslove protivgradne zaštite, u slučaju nepoštovanja obaveza propisanih zakonom, uplaćivale bi se u korist budžeta Republike Srpske. Potpuna odgovornost javnog preduzeća je isključena u slučaju da je djelovalo u skladu sa pravilima meteorološke struke, poštujući metodologiju dejstva i važeće propise o bezbjednosti stanovništva, materijalnih dobara i vazdušnog prostora. Može se zaključiti da bi sve navedeno doprinijelo smanjenju tužbi za naknadu štete od grada protiv Javnog preduzeća koje obavlja poslove protivgradne zaštite, a što bi uticalo na rasterećenije i efikasnije obavljanje poslova od strane ovog preduzeća.

U vezi sa uticajem na zdravstveni i socijalni status građana, obrađivač je naveo da Nacrt zakona neće imati uticaj na zdravstveni i socijalni status građana.

U vezi sa uticajem na životnu sredinu, obrađivač je naveo da Nacrt zakona neće negativno uticati na životnu sredinu, jer je količina srebro joida, koja se koristi, neznatna i nije štetna po zdravlje ljudi. Visok stepen zaštite životne sredine je obezbijeđen kroz ispitivanje opreme, objekata, protivgradnih raketa, generatora i ostalih materijalno tehničkih sredstava, kao i pribavljanje upotrebne dozvole. Vozila koja se koriste za prevoz i radnici koji rukuju eksplozivnim materijama, odnosno protivgradnim raketama moraju da posjeduju odgovarajuće ADR sertifikate, koje izdaje Ministarstvo unutrašnjih poslova Republike Srpske.

U vezi sa uticajem na održivi razvoj, obrađivač je naveo da će Nacrt zakona pozitivno uticati na održivi razvoj. Unapređenje sistema protivgradne zaštite će doprinijeti boljoj, kvalitetnijoj i većoj zaštiti poljoprivrednih usjeva, što predstavlja istovremeno i obezbjeđivanje većeg stepena odbrane od grada, kao pitanju koje je opšteg interesa za Republiku Srpsku i njene građane.

U vezi sa sprovođenjem propisa, obrađivač je naveo da je za primjenu i nadzor nad sprovođenjem ovog propisa u pogledu funkcionalnosti sistema protivgradne zaštite zaduženo Ministarstvo poljoprivrede, šumarstva i vodoprivrede Republike Srpske. Naplatu, kontrolu naplate i prinudnu naplatu naknada za finansiranje sistema protivgradne zaštite vršiće Poreska uprava Republike Srpske.

Nacrtom zakona se ne definišu nove formalnosti, niti se predviđa ukidanje i/ili izmjena postojećih formalnosti.

Ministarstvo za ekonomske odnose i regionalnu saradnju utvrdilo je da je obrađivač, prilikom primjene skraćenog procesa procjene uticaja propisa, postupio u skladu s metodologijom propisanom u t. VI i VIII Odluke o sprovođenju procesa procjene uticaja propisa u postupku izrade propisa.

Sugeriše se obrađivaču da postupi u skladu sa tačkom XV Odluke o sprovođenju procesa procjene uticaja propisa prilikom izrade podzakonskog akta.

**VIII FINANSIJSKA SREDSTVA** **I EKONOMSKA OPRAVDANOST**

**DONOŠENJA ZAKONA**

Za sprovođenje ovoga zakona nisu potrebna dodatna sredstva iz budžeta Republike Srpske.

Donošenje ovog zakona biće ekonomski opravdano jer će se njegovim usvajanjem stvoriti pravni okvir koji će omogućiti bolju naplatu naknade za protivgradnu zaštitu iz drugih izvora.